|  |
| --- |
| odbor starostlivosti o životné prostredie  |
| Huncovská 1, 060 01 Kežmarok |
|  |

Č.j.: OU-KK-OSZP-2019/005081-11/Kr V Kežmarku: 18.11.2019

## R O Z H O D N U T I E

Okresný úrad Kežmarok, odbor starostlivosti o životné prostredie, ktorý je v zmysle ust. § 5 ods. 1 zákona č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov v znení neskorších predpisov a podľa § 56 písm. b) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov (ďalej len „zákon EIA“) príslušným orgánom štátnej správy vo veciach posudzovania vplyvov na životné prostredie

**vydáva**

podľa § 7 zákona EIA, na základe oznámenia o vypracovaní strategického dokumentu **Program odpadového hospodárstva mesta Kežmarok na roky 2016 - 2020**, ktoré predložil obstarávateľ strategického dokumentu – Mesto Kežmarok, Hlavné námestie č. 1, 060 01 Kežmarok, po ukončení zisťovacieho konania toto rozhodnutie:

Strategický dokument **Program odpadového hospodárstva mesta Kežmarok na roky 2016 - 2020**, ktorý stanovuje ciele pre odpadové hospodárstvo do roku 2020 pre mesto Kežmarok a navrhuje opatrenia na dosiahnutie stanovených cieľov

**sa nebude posudzovať**

podľa zákona EIA. Uvedený strategický dokument je preto možné predložiť schvaľujúcemu orgánu na schválenie.

**Zo stanovísk doručených k oznámeniu o strategickom dokumente vyplynuli niektoré konkrétne požiadavky vo vzťahu ku strategickému dokumentu, ktoré bude potrebné zohľadniť v procese konania o prerokovaní a schvaľovaní strategického dokumentu podľa osobitných predpisov.**

# Odôvodnenie

Obstarávateľ strategického dokumentu – Mesto Kežmarok, Hlavné námestie č. 1, 060 01 Kežmarok predložil Okresnému úradu Kežmarok, odboru starostlivosti o životné prostredie podľa § 5 zákona EIA oznámenie o strategickom dokumente Program odpadového hospodárstva mesta Kežmarok na roky 2016 - 2020.

Záväzná časť Programu odpadového hospodárstva Mesta Kežmarok na roky 2016 – 2020 je strategickým dokumentom, ktorý stanovuje ciele pre odpadové hospodárstvo do roku 2020 pre mesto Kežmarok a navrhuje opatrenia na dosiahnutie stanovených cieľov.

Záväzná časť programu odpadového hospodárstva mesta musí byť v súlade so záväznou časťou programu POH Prešovského kraja. Ciele odpadového hospodárstva boli do programu mesta prevzaté z Programu odpadového hospodárstva kraja na roky 2016-2020.

Hlavným cieľom odpadového hospodárstva mesta Kežmarok do roku 2020 je minimalizácia negatívnych účinkov vzniku a nakladania s odpadmi na zdravie ľudí a životné prostredie, ako aj obmedzovanie využívania zdrojov a uprednostňovať praktické uplatňovanie hierarchie odpadového hospodárstva, ktorá je definovaná v článku 4 novej rámcovej smernice o odpade:

a) predchádzanie vzniku,

b) príprava na opätovné použitie,

c) recyklácia,

d) iné zhodnocovanie, napr. energetické zhodnocovanie,

e) zneškodňovanie.

Pri riešení problémov v odpadovom hospodárstve je potrebné vychádzať z princípu blízkosti, sebestačnosti a pri vybraných prúdoch odpadov aj rozšírenej zodpovednosti výrobcov okrem všeobecne zavedeného princípu „znečisťovateľ platí“. Pri budovaní infraštruktúry odpadového hospodárstva je potrebné uplatňovať požiadavku najlepších dostupných techník (BAT) alebo najlepších environmentálnych postupov (BEP).

Strategickým cieľom odpadového hospodárstva je dôsledne dodržať hierarchiu odpadového hospodárstva, aby sa minimalizovalo množstvo odpadov zneškodňovaných skládkovaním. K tomu je potrebné zvýšiť mieru materiálového zhodnocovania odpadov.

Program odpadového hospodárstva bude po schválení mestským zastupiteľstvom základným dokumentom pre zabezpečenie trvalého súladu všetkých činností na území mesta s osobitným zreteľom na starostlivosť o životné prostredie, dosiahnutie ekologickej rovnováhy a zabezpečenie jej trvalo udržateľného rozvoja, pri šetrnom využívaní prírodných zdrojov a pre zachovanie prírodných, civilizačných a kultúrnych hodnôt v území.

Zisťovacie konanie, či sa strategický dokument bude posudzovať podľa zákona sa uskutočnilo v súlade s § 7 ods. 1 zákona.

V rámci zisťovacieho konania Okresný úrad Kežmarok, odbor starostlivosti o životné prostredie rozposlal listom č.j. OU-KK-OSZP-2019/005081-2,3/Kr oznámenie o vypracovaní strategického dokumentu podľa § 6 ods. 2 zákona na zaujatie stanoviska dotknutým orgánom, dotknutým obciam a obci, na ktorej katastrálnom území sa má činnosť realizovať. V zmysle § 63 zákona stanovil termín konania konzultácie ohľadom tohto strategického dokumentu na deň 16.04.2019 na Okresnom úrade Kežmarok, odbore starostlivosti o životné prostredie.

Príslušný orgán zverejnil oznámenie o strategickom dokumente na webovom sídle Ministerstva životného prostredia SR.

V zákonom stanovenom termíne doručili na Okresný úrad Kežmarok, odbor starostlivosti o životné prostredie svoje písomné stanoviská tieto subjekty:

1. **Okresný úrad Kežmarok, odbor krízového riadenia –** č.j. OU-KK-OKR-2019/005556-002 zo dňa 11.04.2019
* Z hľadiska civilnej ochrany obyvateľstva k predloženému oznámeniu nemá pripomienky.
1. **Okresný úrad Kežmarok, odbor starostlivosti o životné prostredie, odpadové hospodárstvo –** č.j. OU-KK-OSŽP-2019/005981-2/Ká zo dňa 16.04.2019

Na základe oboznámenia sa s obsahom dokumentu „Program odpadového hospodárstva mesta Kežmarok na roky 2016 - 2020”, Vám oznamujeme, že orgán štátnej správy odpadového hospodárstva súhlasí s vypracovaným dokumentom bez pripomienok.

1. **Regionálna veterinárna a potravinová správa Poprad -** č.j. 800/2019 zo dňa 05.04.2019

Regionálna veterinárna a potravinová správa Poprad netrvá na posudzovaní dokumentu Program odpadového hospodárstva mesta Kežmarok na roky 2016 – 2020 podľa zákona EIA.

1. **Regionálny úrad verejného zdravotníctva so sídlom v Poprade -** č.j. KK 1408/2/2019/HŽP/DMM zo dňa 11.04.2019

S ú h l a s í sa so strategickým dokumentom „Program odpadového hospodárstva mesta Kežmarok na roky 2016 – 2020“.

1. **Ministerstvo životného prostredia SR, sekcia environmentálneho hodnotenia a odpadového hospodárstva -** č.j. 6698/2019-1.8 18666/2019 zo dňa 05.04.2019

Z vecnej pôsobnosti odboru odpadového hospodárstva a integrovanej prevencie Vám uvádzame nasledovné:

1. Na str. 9 v časti II. Charakteristika aktuálneho stavu odpadového hospodárstva II.1 Vznik odpadov na území mesta Kežmarok v rokoch 2012 – 2020 odporúčame upraviť obdobie rokov podľa dostupných údajov o vzniku odpadov. Za rok 2019 a 2020 by sa mali uvádzať predpokladané množstvá odpadov a nie vznik odpadov na území mesta Kežmarok.

2. Na str. 9 sa zároveň uvádza, že údaje použité pri tvorbe kapitoly o vzniku odpadu a nakladaní s ním vychádzajú z Ročného výkazu o komunálnom odpade obce za roky 2016 – 2020. Odporúčame zároveň uviesť informáciu z čoho vychádzajú údaje za roky 2012 – 2015.

3. Na str. 9 sa uvádza, že Program odpadového hospodárstva mesta Kežmarok je spracovaný v súlade s osnovou programu kraja podľa prílohy č. 1 vyhlášky MŽP SR č. 371/2015 Z. z. o vykonaní niektorých ustanovení zákona o odpadoch v znení neskorších predpisov. Odporúčame zosúladiť názov vyhlášky s názvom vyhlášky, ktorá bola zverejnená v Zbierke zákonov a upozorňujeme, že osnova programu odpadového hospodárstva obce je uvedená v prílohe č. 3 k tejto vyhláške.

4. Na str. 9 a tiež v celom dokumente odporúčame opraviť nesprávne uvedené odkazy na prílohu č. 1 a prílohu č. 2 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“), keďže činnosti zhodnocovania odpadov sa neuvádzajú v prílohe č. 2 a činnosti zneškodňovania odpadov sa neuvádzajú v prílohe č. 3 zákona o odpadoch, ale v prílohe č. 1 a prílohe č. 2 zákona o odpadoch.

5. Na str. 9 a 10 sú konkrétne uvedené činnosti zhodnocovania (tzv. R-kódy) a činnosti zneškodňovania (tzv. D-kódy). Odporúčame zosúladiť uvedené činnosti s činnosťami uvedenými v prílohe č. 1 a prílohe č. 2 zákona o odpadoch vrátane poznámok.

6. Na str. 9 sa uvádza, že zaraďovanie odpadov sa uskutočňuje podľa Katalógu odpadov, ktorý je v SR vydaný formou vyhlášky MŽP SR č. 365/2015 Z. z., ktorou sa ustanovuje Katalóg odpadov v znení vyhlášky č. 320/2017 Z. z., avšak je pravdepodobne chybou uvedené nesprávne číslo tejto vyhlášky. Odporúčame zosúladiť číslo vyhlášky s číslom vyhlášky uverejnenej v Zbierke zákonov.

7. Na str. 12 sa uvádza pre aké odpady je obec v zmysle zákona o odpadoch povinná zaviesť a zabezpečiť triedený zber. Odporúčame v zmysle § 81 ods. 7 zákona o odpadoch doplniť tento popis o všetky odpady, pre ktoré je obec povinná zaviesť triedený zber.

8. Na str. 25 sú uvedené opatrenia na zabezpečenie informovanosti o triedenom zbere. Odporúčame v zmysle § 81 ods. 7 písm. i) zákona o odpadoch doplniť aj informovanie o triedenom zbere biologicky rozložiteľných komunálnych odpadov, pričom podrobnosti k tejto povinnosti sú uvedené v § 14 ods. 14 vyhlášky MŽP SR č. 371/2015 Z. z., ktorou sa vykonávajú niektoré ustanovenia zákona o odpadoch v znení neskorších predpisov.

9. Na str. 31 v Tab. 5 Biologicky rozložiteľné odpady je uvedený odpad s katalógovým číslom 20 01 26 Oleje a tuky iné ako uvedené v 20 01 25. Tento druh odpadu je podľa vyhlášky MŽP SR č. 365/2015 Z. z., ktorou sa ustanovuje Katalóg odpadov v znení vyhlášky č. 320/2017 Z. z. uvedený ako odpad kategórie nebezpečný „N“. Žiadame tento druh odpadu vypustiť z vyššie uvedenej tabuľky.

10. Na str. 32 v časti Elektroodpad je uvedená vyhláška č. 51/2011 Z. z. o nakladaní s elektrozariadeniami a elektroodpadom. Uvedenou vyhláškou sa menila a dopĺňala vyhláška č. 315/2010 Z. z. o nakladaní s elektrozariadeniami a elektroodpadom a v § 29 vyhlášky MŽP SR č. 373/2015 Z. z. o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov v znení neskorších predpisov bola s účinnosťou od 1.1.2016 zrušená. Žiadame popis „vyhláška č. 51/2011 Z. z. o nakladaní s elektrozariadeniami a elektroodpadom“ vypustiť, resp. nahradiť popisom „vyhláška MŽP SR č. 373/2015 Z. z. o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov v znení neskorších predpisov“.

11. Na str. 32 v časti Elektroodpad je uvedené Nariadenie vlády SR č. 206/2010, ktorým sa ustanovujú limity pre zhodnotenie elektroodpadu a pre opätovné použitie a recykláciu komponentov, materiálov a látok. Odporúčame uvedené nariadenie nahradiť Prílohou č. 3 zákona o odpadoch.

12. V časti IV. Záväzná časť programu odpadového hospodárstva IV.1. Ciele odpadového hospodárstva sa používa minulý čas. Z textu teda nie je jasné, či sa jedná o ciele stanovené pre súčasný Program odpadového hospodárstva mesta Kežmarok. Odporúčame upraviť túto časť.

13. Na str. 54 v časti V.2. Kampane sú uvedené jednotlivé kampane pre dosiahnutie lepších výsledkov v oblasti triedenia odpadu v meste Kežmarok. Odporúčame doplniť tieto kampane aj o kampaň zameranú na zvýšenie triedeného zberu biologicky rozložiteľných komunálnych odpadov v zmysle § 81 ods. 7 písm. i) zákona o odpadoch.

14. V celom dokumente odporúčame slovo „separovaný zber“ vo všetkých tvaroch nahradiť slovom „triedený zber“ v súlade s § 3 ods. 8 zákona o odpadoch.

15. V časti VII Prílohy odporúčame doplniť jednotlivé právne predpisy o čísla predpisov (noviel), ktorými boli dopĺňané, resp. menené alebo v prípade, že tieto právne predpisy boli menené, resp. doplnené viackrát popisom „v znení neskorších predpisov“.

1. **Mesto Spišská Belá –** č.j. 7612-02/2019 zo dňa 23.04.2019

Nemá námietky ku strategickému dokumentu „Program odpadového hospodárstva mesta Kežmarok na roky 2016 – 2020“.

1. **Obec Ľubica –** č.j. OcÚ/ŽP/4066/297/2019 zo dňa 03.05.2019

Oznámenie o strategickom dokumente „Program odpadového hospodárstva mesta Kežmarok na roky 2016 – 2020“ bolo zverejnené po dobu 15 dní na verejne prístupnom mieste a oznámené miestne obvyklým spôsobom v dňoch od 05.04.2019 do 23.04.2019. Zároveň bol zverejnený aj na webovom sídle obce [www.obeclubica.sk](http://www.obeclubica.sk) v rovnakom čase.

Žiadny zo zainteresovaných subjektov, ktoré sa k predloženému oznámeniu o strategickom dokumente vyjadrili nepredložil požiadavku, aby sa strategický dokument Program odpadového hospodárstva mesta Kežmarok na roky 2016 – 2020 posudzoval podľa zákona.

## Okresný úrad Kežmarok, odbor starostlivosti o životné prostredie má za to, že subjekty, ktoré nedoručili stanoviská, nemajú k oznámeniu o strategickom dokumente žiadne námietky.

## Verejnosť bola o oznámení informovaná mestom Kežmarok v súlade s § 6 zákona EIA zverejnením oznámenia o strategickom dokumente spôsobom v mieste obvyklým, zverejnením na úradnej tabuli obce od 04.04.2019.

Okresný úrad Kežmarok, odbor starostlivosti o životné prostredie žiada navrhovateľa, aby pri dopracovaní návrhu zmeny strategického dokumentu, prípadne spracovaní ďalšieho stupňa dokumentácie dodržal všetky pripomienky, požiadavky a odporúčania obsiahnuté v doručených stanoviskách dotknutých orgánov.

Okresný úrad Kežmarok, odbor starostlivosti o životné prostredie v rámci zisťovacieho konania posúdil oznámenie o strategickom dokumente z hľadiska jeho povahy, miesta vykonávania, najmä jeho únosného zaťaženia a ochrany poskytovanej podľa osobitných predpisov, významu očakávaných vplyvov na životné prostredie a zdravie obyvateľstva, súladu s územno-plánovacou dokumentáciou, úrovne spracovania a podľa kritérií v zmysle Prílohy č. 3 k zákonu EIA.

 Počas celého procesu posudzovania vplyvov navrhovanej činnosti nikto nevyužil možnosť konzultácie podľa § 63 zákona EIA.

Okresný úrad Kežmarok, odbor starostlivosti o životné prostredie na základe výsledkov zisťovacieho konania podľa § 7 ods. 4 zákona EIA, pri ktorom zvážil súhrn všetkých uvedených skutočností a ďalšie informácie obsiahnuté v oznámení, s prihliadnutím na význam predpokladaných vplyvov na životné prostredie a zdravie obyvateľstva, ako aj na stanoviská zainteresovaných orgánov rozhodol tak, ako je uvedené vo výrokovej časti tohto rozhodnutia.

Príslušný orgán dospel k záveru, že nie je predpoklad priamych alebo nepriamych environmentálnych vplyvov činností takého významu, aby ich bolo potrebné podrobnejšie analyzovať a spracovať správu o hodnotení. Navrhovanou zmenou strategického dokumentu sa nepredpokladajú závažné negatívne vplyvy na jednotlivé zložky životného prostredia za predpokladu dodržiavania všeobecne záväzných právnych predpisov.

Ak sa zistí, že skutočné vplyvy strategického dokumentu sú väčšie, ako sa uvádza v oznámení, je ten, kto činnosť vykonáva povinný zabezpečiť opatrenia na zosúladenie skutočného vplyvu s vplyvom uvedeným v oznámení.

**Upozornenie:** Podľa § 7 ods. 7 zákona dotknutá obec bezodkladne informuje o tomto rozhodnutí verejnosť spôsobom v mieste obvyklým.

# Poučenie:

Zisťovacie konanie sa nevykonáva podľa zákona č. 71/1967 Zb. o správnom konaní (správny poriadok) v znení neskorších predpisov, a preto sa voči nemu nemožno odvolať.

Toto rozhodnutie je možné preskúmať správnym súdom podľa zákona č. 162/2015 Z. z. Správny súdny poriadok.

 Ing. Pavol Krigovský

 vedúci odboru

**Rozdeľovník:**

1. Mesto Kežmarok
2. Mesto Spišská Belá
3. Obec Ľubica
4. Obec Huncovce
5. Obec Malý Slavkov
6. Obec Mlynčeky
7. Obec Stráne pod Tatrami
8. Obec Rakúsy
9. Obec Krížová Ves
10. Ministerstvo životného prostredia SR, Námestie Ľudovíta Štúra, 812 35 Bratislava
11. Okresný úrad Prešov, odbor starostlivosti o ŽP, Nám. mieru č. 3, 081 92 Prešov
12. Okresný úrad Kežmarok, odbor starostlivosti o životné prostredie, Huncovská 1, 060 01 Kežmarok
13. Okresný úrad Kežmarok, odbor cestnej dopravy a pozemných komunikácií, Mučeníkov 4, Kežmarok
14. Okresný úrad Kežmarok, odbor krízového riadenia, Mučeníkov 4, 060 01 Kežmarok
15. Regionálny úrad verejného zdravotníctva so sídlom v Poprade, Zdravotnícka 3, 058 97 Poprad
16. Regionálna veterinárna a potravinová správa, Partizánska 83, 058 01 Poprad